ΚΑΝΟΝΙΣΜΌΣ (ΕΚ) αριθ. 518/2008 ΤΗΣ ΕΠΙΤΡΟΠΉΣ της 10ης Ιουνίου 2008 σχετικά με τον καθορισμό, για την περίοδο εμπορίας 2007/2008, του ποσού της ενίσχυσης στην αποθεματοποίηση για τις σταφίδες και τα ξηρά σύκα που δεν έχουν μεταποιηθεί Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 2201/96 του Συμβουλίου, της 28ης Οκτωβρίου 1996, περί κοινής οργανώσεως της αγοράς στον τομέα των μεταποιημένων προϊόντων με βάση τα οπωροκηπευτικά (1), και ιδίως το άρθρο 9 παράγραφος 8, Εκτιμώντας τα ακόλουθα: (1) Το καθεστώς ενίσχυσης που ορίζεται από τον κανονισμό (ΕΚ) αριθ. 2201/96 καταργήθηκε με τον κανονισμό (ΕΚ) αριθ. 1182/2007 του Συμβουλίου (2), ο οποίος θέσπισε ειδικούς κανόνες για τον τομέα των οπωροκηπευτικών, από την 1η Ιανουαρίου 2008. Ωστόσο, το καθεστώς ενίσχυσης συνεχίζει να ισχύει για την περίοδο εμπορίας 2007/2008 για κάθε σχετικό προϊόν σύμφωνα με το άρθρο 55 παράγραφος 1 του κανονισμού (ΕΚ) αριθ. 1182/2007. (2) Το άρθρο 9 παράγραφος 4 του κανονισμού (ΕΚ) αριθ. 2201/96 προβλέπει ότι χορηγείται ενίσχυση για την αποθεματοποίηση στους οργανισμούς αποθεματοποίησης για την πραγματική διάρκεια αποθεματοποίησης των προϊόντων και για τις ποσότητες σουλτανίνας, κορινθιακής σταφίδας και ξηρών σύκων που έχουν αγοράσει σύμφωνα με την παράγραφο 1 του εν λόγω άρθρου. (3) Πρέπει να καθοριστεί η ενίσχυση στην αποθεματοποίηση για τις σταφίδες και τα ξηρά σύκα που δεν έχουν μεταποιηθεί της περιόδου εμπορίας 2007/2008 σύμφωνα με το άρθρο 7 του κανονισμού (ΕΚ) αριθ. 1622/1999 της Επιτροπής, της 23ης Ιουλίου 1999, για λεπτομέρειες εφαρμογής του κανονισμού (ΕΚ) αριθ. 2201/96 του Συμβουλίου όσον αφορά το καθεστώς αποθεματοποίησης που εφαρμόζεται στις ανεπεξέργαστες σταφίδες και στα μη μεταποιημένα ξηρά σύκα (3). (4) Τα μέτρα τα προβλεπόμενα στον παρόντα κανονισμό είναι σύμφωνα με τη γνώμη της επιτροπής διαχείρισης της κοινής οργάνωσης γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Για τα προϊόντα της περιόδου εμπορίας 2007/2008, το ποσό της ενίσχυσης στην αποθεματοποίηση που αναφέρεται στο άρθρο 9 παράγραφος 4 του κανονισμού (ΕΚ) αριθ. 2201/96 ανέρχεται σε: α) για τις σταφίδες: i) 0,1408 ευρώ ανά ημέρα και ανά τόνο καθαρού βάρους έως τις 28 Φεβρουαρίου 2009, ii) 0,1148 ευρώ ανά ημέρα και ανά τόνο καθαρού βάρους από την 1η Μαρτίου 2009· β) για τα ξηρά σύκα, 0,1311 ευρώ ανά ημέρα και ανά τόνο καθαρού βάρους. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 10 Ιουνίου 2008.

[Source: multi_eurlex | Tokens: 2379]